Kék-fehér regiszteres füzet
Hajnóczy Péter, kéziratos regiszteres füzet, HP00136
Péter Hajnóczy, manuscript alphabetical notebook, HP00136
A személyzetis kérdésére, hogy miért akar munkahelyet és szakmát változtatni, röviden és szabatosan válaszolt, mint aki alaposan átgondolt mindent.
Sértetlen, kék tollal írt prózatöredékek regiszteres füzetben. Cím nincs, a fedlap és a hátlap autográf, rajtuk kék tollal rajzolt geometrikus formák. Az oldalak grafitceruzás számozása a Szegedi Hajnóczy Péter Hagyatékgondozó Műhely munkatársától származik. A füzetbe be volt toldva egy másik füzetből kitépett kéziratos lapokból álló iratcsomó. A füzetben olvasható szövegek tónusa, témája és megformáltsága azonban elüt az iratcsomóban olvasható jegyzetekétől, ezért (feltételes) összetartozásuk minden bizonnyal nem tükröz tudatos szerzői szándékot. Az iratcsomó mint önálló dokumentumegység az alábbi azonosítón található: Q470362
A tucatnyi novellatöredék mindegyike erős szemantikai kapcsolatot mutat az életmű 1978-ig keletkezett fontosabb szövegeivel, például a Szenesek című írással vagy A halál kilovagolt Perzsiából című regénnyel, a kéziratos füzet vázlatai ezért feltehetően 1974 és 1978 között keletkezhettek. Ezt árnyalja azonban, hogy az első oldalon egy bejegyzés "ötös találat"-ot említ, valamint a felső margó bal oldalán a 13, 47, 66, 73, 75 számsor olvasható. Ezek a számok 1969. 52. hetében (december) voltak az ötös lottó nyerőszámai. A füzetbe további két, kis alakú, 10–13 számozással ellátott jegyzetlap is be van csúsztatva ugyanezekkel a számokkal és a felirattal: "? lottószámok". A jegyzetlap nem autográf, feltehetően a Szegedi Hajnóczy Péter Hagyatékgondozó Műhely munkatársától származik.
A szövegek törölt címváltozatai: A séta; Svédország; A parti; Értelmes […] lány jó mellekkel; Szenesek; A szabadság; Az író; Az eltévedett; Tél; Narancs. A legutolsó töredék (Narancs) a Play-boy című hagyatéki szöveggel áll szemantikai kapcsolatban.